b'\n_START_ARTICLE_\nAkumulator\n_START_PARAGRAPH_\nAkumulator je elektrotehni\xc4\x8dna naprava za shranjevanje elektri\xc4\x8dne energije na posreden na\xc4\x8din preko kemi\xc4\x8dne energije. Danes so akumulatorji nujni v vseh velikih tehni\xc4\x8dnih sistemih transporta, signalizacije, varovanja, sodobnih ra\xc4\x8dunalnikih, telekomunikacijskih sistemih in najmanj\xc5\xa1ih urah ter kalkulatorjih. Tukaj skrbijo za redno napajanje ali pa za ob\xc4\x8dasno napajanje naprav z elektri\xc4\x8dno energijo. Lo\xc4\x8dimo ve\xc4\x8d vrst akumulatorjev, najstarej\xc5\xa1a sta nikelj-kadmijev akumulator in svin\xc4\x8deni akumulator, ki ju pogosto nepravilno imenujejo kar baterija.\n_START_SECTION_\nSvin\xc4\x8deni akumulator\n_START_PARAGRAPH_\nSvin\xc4\x8deni akumulatorji so se razvijali mnogo let in so bili ob svojem nastanku zelo nerodne in nekvalitetne naprave, ve\xc4\x8dkrat tudi nevarne uporabniku. Danes so se izpopolnile po svoji obliki, velikosti, te\xc5\xbei in kvaliteti, tako da so primerne za vgradnjo v ve\xc4\x8dje in manj\xc5\xa1e sisteme in naprave. Bistvo vsakega akumulatorja je na kisline odporno ohi\xc5\xa1je(po navadi narejeno iz PVC-ja ali plastike) v katerega so vgrajene manj\xc5\xa1e akumulatorske celice v katerih so cevke z aktivno pozitivno maso in cevke iz steklenih vlaken. \xc5\xa0vedska firma Tudor je razvila in patentirala poseben sistem pritrditve teh cevk v plo\xc5\xa1\xc4\x8de s svincem (Pb) in svin\xc4\x8devim superoksidom (PbO\xe2\x82\x82) v cevkah - negativna plo\xc5\xa1\xc4\x8da ter plo\xc5\xa1\xc4\x8de, ki vsebujejo v cevkah svin\xc4\x8dev sulfat (PbSO\xe2\x82\x84) in svinec(Pb) - pozitivna plo\xc5\xa1\xc4\x8da. Kot elektrolit je uporabljena \xc5\xbeveplena kislina razred\xc4\x8dena z vodo (H\xe2\x82\x82SO\xe2\x82\x84 + H\xe2\x82\x82O). Kemi\xc4\x8dni proces v tem akumulatorju kljub dolgoletnim raziskavam ni docela pojasnjen, vendar po klasi\xc4\x8dni teoriji, vsaj deloma, dogajanje kemiki razumejo.\n_START_SECTION_\nUporaba svin\xc4\x8denih akumulatorjev\n_START_PARAGRAPH_\nSvin\xc4\x8dene akumulatorje danes uporabljajo v vseh tipih avtomobilov, podmornic in elektri\xc4\x8dnih transporterjev, elektrovili\xc4\x8darjev, elektrolokomotiv, elektri\xc4\x8dnih \xc4\x8dolnov, ladij, elektri\xc4\x8dnih dvigal itd.'